Robert Wise

**Robert Wise** (10. rujna 1914. - 14. rujna 2005.), američki filmski montažer, redatelj i producent, dobitnik Oscara za režiju i produkciju.

Za razliku od redatelja poput Stanleyja Kubricka, koji su uvijek željeli svoju redateljsku viziju prenijeti na platno, Wise je dopuštao da priča diktira stil (a nekad i studio). Međutim, kasniji kritičari, kao što je Martin Scorsese, inzistirat će na tome da je, unatoč Wiseovoj koncentraciji na stilsku perfekciju u okvirima žanra i budžeta, njegov izbor djela više u funkciji Wisea kao umjetnika, a ne zanatlije. Bez obzira na sve, Wiseov pristup donijet će mu veliki uspjeh u mnogim tradicionalnim filmskim žanrovima: od horora preko noira do vesterna, ratnih filmova, SF-a, mjuzikla i drame.

## Biografija

Rođen u Winchesteru, Indiana, Wise je svoju filmsku karijeru počeo u studiju RKO kao montažer zvuka i glazbe, ali je ubrzo zaradio nominaciju za montažu filma *[[Građanin Kane]]*, 1941. Wise je bio zadnji preživjeli član filmske ekipe.

Wise je pohađao srednju školu u Connersvilleu, Indiana, a školski auditorij je dobio ime po njemu, Robert E. Wise Center for Performing Arts.

U ožujku 1987. je preuzeo Oscara za najboljeg glumca umjesto odsutnog Paula Newmana, koji je nagradu dobio za film *[[Boja novca]]*.

### Redateljska karijera

Prvi redateljski posao bilo mu je snimanje dodatnih scena za Wellesov film *The Magnificent Ambersons*, a onda je debitirao s hororom *The Course of the Cat People* iz 1944., zajedno s holivudskim producentom i redateljem horora, Valom Lewtonom. Suradnja će uroditi s još nekoliko poznatih horor filmova.

1947. je režirao klasik noira *[[Rođen da ubija]]*, s Lawrenceom Tierneyjem,a dvije godine poslije boksački film *The Set-Up*. Wiseovo nelinearno korištenje vremena izvršit će utjecaj na kasnije noir filmove kao što su *[[Pljačka (film)|Pljačka]]* Stanleyja Kubricka i *[[Pakleni šund]]* Quentina Tarantina.

U pedesetima je Wise dokazao kako se snalazi u mnogim žanrovima, od SF-a u filmu *[[Dan kad je Zemlja stala (1951)|Dan kad je Zemlja stala]]*, preko melodramatskog *So Big*, do filma *[[Želim živjeti!]]*, za kojeg je nominiran za Oscara za režiju.

1961. se udružio s Jeromeom Robbinsom kako bi snimio *[[Priča sa zapadne strane (1961)|Priču sa zapadne strane]]*, mjuzikl za koji je nagrađen Oscarima za režiju i najbolji film. Ponovio je ovo dostignuće s filmom iz 1965., *[[Moje pjesme, moji snovi (1965)|Moje pjesme, moje snovi]]*.

*Moje pjesme, moji snovi* je bio film koji je Wise snimio kako bi smirio studio jer je pripremao tešku produkciju filma *[[Misija u Kini]]*, sa Steveom McQueenom, Richardom Attenboroughom i Candice Bergen. Iako radnjom smješten na kraj dvadesetih godina u Kini, teme su se odnosile na tada aktualni Vijetnamski rat pa su se činile bezvremenskima.

U sedamdesetima je režirao filmove kao što su *The Andromeda Strain*, *Hindenburg*, horor *Audrey Rose* i prvi film *[[Zvjezdane staze 1 (1979)|Zvjezdane staze]]*. 1989. je režirao svoj posljednji dugometražni film, *Rooftops*.

Iako na zalasku karijere, Wise je ostao aktivan u produkciji DVD verzija svojih filmova, čak se pojavljujući na promocijama tih filmova.

Wise je bio predsjednik Udruženja redatelja Amerike i Akademije filmskih umjetnosti i znanosti.

Nakon srčanog udara u svojem domu, odveden je u kalifornijsku sveučilišnu bolnicu, gdje je umro od zatajenja srca. Umro je 14. rujna 2005., četiri dana nakon svog rođendana.

## Izabrana filmografija

* *Mademoiselle Fifi* (1944.)
* *The Curse of the Cat People* (1944.)
* *The Body Snatcher* (1945.)
* *Game of Death* (1945.)
* *[[Rođen da ubija]]* (1947.)
* *[[Krv na mjesecu]]* (1948.)
* *The Set-Up* (1949.)
* *So Big* (1953.)
* *[[Odredište Gobi]]* (1953.)
* *[[Pustinjski štakori (1953)|Pustinjski štakori]]* (1953.)
* *[[Želim živjeti!]]* (1958.)
* *[[Priča sa zapadne strane (1961)|Priča sa zapadne strane]]* (1961.)
* *[[Moje pjesme, moji snovi (1965)|Moje pjesme, moji snovi]]* (1965.)
* *[[Misija u Kini]]* (1966.)
* *The Andromeda Strain* (1971.)
* *[[Hindenburg (1975)|Hindenburg]]* (1975.)
* *[[Audrey Rose]]* (1977.)
* *[[Zvjezdane staze 1 (1979)|Zvjezdane staze]]* (1979.)

## Vanjske veze
*